《雅琴篇》
唐代·司马逸客

亭亭峄阳树，落落千万寻。独抱出云节，孤生不作林。

影摇绿波水，彩绚丹霞岑。直干思有托，雅志期所任。

匠者果留盼，雕斫为雅琴。文以楚山玉，错以昆吾金。

虬凤吐奇状，商徵含清音。清音雅调感君子，

一抚一弄怀知己。不知钟期百年馀，还忆朝朝几千里。

马卿台上应芜没，阮籍帷前空已矣。山情水意君不知，

拂匣调弦为谁理。调弦拂匣倍含情，况复空山秋月明。

陇水悲风已呜咽，离鹍别鹤更凄清。将军塞外多奇操，

中散林间有正声。正声谐风雅，欲竟此曲谁知者。

自言幽隐乏先容，不道人物知音寡。谁能一奏和天地，

谁能再抚欢朝野。朝野欢娱乐未央，车马骈阗盛彩章。

岁岁汾川事箫鼓，朝朝伊水听笙簧。窈窕楼台临上路，

妖娆歌舞出平阳。弹弦本自称仁祖，吹管由来许季长。

犹怜雅歌淡无味，渌水白云谁相贵。还将逸词赏幽心，

不觉繁声论远意。传闻帝乐奏钧天，傥冀微躬备五弦。

愿持东武宫商韵，长奉南熏亿万年。

作者简介：司马逸客，则天朝，尝从相王北征。李乂有诗送之，称为员外。